2023.8.11.
HU
Az Európai Unió Hivatalos Lapja
C 283/73 2023. február 14., kedd
13. úgy véli, hogy az EU-nak fontos szerepe van a fa kínálati és keresleti oldalának javításában egyaránt az illegálisan kitermelt faanyagok elutasítása és az exportáló országok arra irányuló erőfeszítéseinek segítése érdekében, hogy küzdjenek az erdőirtással, az éghajlatváltozással és az emberi jogok megsértésével járó illegális fakitermelés és korrupció ellen; elismeri, hogy az önkéntes partnerségi megállapodások – az erdőirtásról szóló rendeletre irányuló új javaslat értelmében – a jövőben is fontos jogi keretet jelentenek majd mind az EU, mind partnerországai számára; hangsúlyozza, hogy ezt az érintett partnerországok jó együttműködése és elkötelezettsége tette lehetővé; támogatja a Bizottságot abban, hogy további potenciális partnereket találjon a jövőbeli FLEGT önkéntes partnerségi megállapodásokhoz; 14. emlékeztet arra, hogy a fenntartható és inkluzív erdőgazdálkodás és erdészeti irányítás elengedhetetlen a 2030-ig tartó időszakra szóló fejlesztési menetrendben és a Párizsi Megállapodásban rögzített célkitűzések eléréséhez, nevezetesen nemzetileg meghatározott hozzájárulások révén; emlékeztet arra, hogy a bányászat a trópusi erdőirtás egyik fő mozgatórugója, amely jelentős talajerózióhoz és talajszennyezéshez, az erdők fokozott szétaprózódásához, valamint a folyók és patakok higanyszennyezéséhez vezet; megjegyzi, hogy Guyana bővíti olaj-, gáz- és bányászati ágazatát; felszólítja a guyanai kormányt, hogy tegyen további lépéseket az illegális bányászat visszaszorítása érdekében; aggodalommal állapítja meg, hogy nincs összhang az erdészeti ágazat és a bányászati ágazat szabályozása között; üdvözli a FLEGT önkéntes partnerségi megállapodás környezetvédelmi kérdésekben történő kiegészítésére irányuló további megállapodásokat; 15. hangsúlyozza, hogy a FLEGT-kezdeményezés egészének sikere többek között a környezetvédelmi emberijog-védők és a visszaélést bejelentő személyek védelmén, a kis- és középvállalkozások (kkv-k) azon képességének javításán, hogy tevékenységeiket jogszerűen végezzék, a földterületek hatékony védelmének garantálásán, valamint a helyi közösségek és az őslakosok, különösen az amerindián közösségek szokásjogon alapuló jogainak teljes körű elismerésén múlik, beleértve azt a jogot is, hogy a társadalmi igazságosság jegyében megadhassák vagy megtagadhassák a területükre vonatkozó bármely fakoncessziót; hangsúlyozza, hogy az EU-nak építenie kell az őslakos népek és más helyi közösségek fenntartható erdőgazdálkodással kapcsolatos hagyományos ismereteire; e tekintetben emlékeztet annak fontosságára, hogy el kell kerülni a kkv-kra nehezedő további adminisztratív terheket, és jogi segítséget kell nyújtani a számukra, hogy megfeleljenek a környezettel kapcsolatos új nemzetközi megállapodásoknak, eszközöknek és dokumentumoknak; 16. utasítja elnökét, hogy továbbítsa ezt az állásfoglalást a Tanácsnak, a Bizottságnak, valamint a tagállamok és a Guyanai Szövetkezeti Köztársaság kormányainak és parlamentjeinek.